কিন্তু এবার ফিলিস্তিনিরা ঐক্যবদ্ধ, স্বাধীন রাষ্ট্রের স্বীকৃতি তাদের চাই। আলোচনার মাধ্যমে কালক্ষেপণ অনেক হয়েছে। স্বীকৃতির পরই হতে পারে আলোচনা। সেই ঐতিহাসিক দিনটি ছিলো ২৩ সেপ্টেম্বর। ফিলিস্তিনের প্রেসিডেন্ট মাহমুদ আব্বাস জাতিসঙ্ঘের মহাসচিব বান কি মুনের হাতে তুলে দিলেন স্বাধীন ফিলিস্তিন রাষ্ট্রের আবেদন। যদিও এই প্রস্তাবের মাধ্যমে ফিলিস্তিন রাষ্ট্রের স্বীকৃতি পেয়ে যাচ্ছে এমন নয় কিন্তু এর ফল হবে অনেক সুদূরপ্রসারী। আর এ কারণেই যখন মাহমুদ আব্বাস এই আবেদনের ব্যাপারে অনমনীয় অবস্থান নিয়েছেন তখন মার্কিন যুক্তরাষ্ট্র আর ইসরাইল শান্তির মুখোশটি পুরোপুরি খুলে ফেললেন। খুব স্পষ্টভাবেই বারাক ওবামা ঘোষণা করলেন জাতিসঙ্ঘে একটি স্বাধীন ফিলিস্তিন রাষ্ট্রের স্বীকৃতি প্রদানে আমেরিকা ভেটো দেবে। তার পরামর্শ ইসরাইলের সাথে আলোচনার মাধ্যমে স্বাধীন ফিলিস্তিন রাষ্ট্র প্রতিষ্ঠা সম্ভব। ইসরাইলের আকাক্সক্ষা ছাড়া এমন রাষ্ট্র প্রতিষ্ঠা সম্ভব নয়। তিনি ফিলিস্তিনিদের ফিরে যেতে বললেন ইসরাইলের সাথে আলোচনায়। জাতিসঙ্ঘে ফিলিস্তিনি প্রতিনিধিদের ওপর নানাভাবে চাপ প্রয়োগ করা হলো প্রস্তাবটি তুলে নেয়ার জন্য। কিন্তু মাহমুদ আব্বাস ছিলেন অনড়।